**ANUNŢ**

În conformitate cu prevederile H.G. nr. 931/2021 *privind procedura de desemnare, atribuţiile, modalitatea de organizare a activităţii şi procedura de evaluare a performanţelor profesionale individuale ale consilierului de etică, precum şi pentru aprobarea modalităţii de raportare a instituţiilor şi autorităţilor în scopul asigurării implementării, monitorizării şi controlului respectării principiilor şi normelor privind conduita funcţionarilor publici*, Direcția de Sănătate Publică a județului Iași, prin intermediul Serviciului RUNOS, derulează procedura de desemnare a consilierului de etică.

**I.** **Calendarul de desfășurare a procedurii de desemnare a consilierului de etică:**

Data publicării anunțului: **09.05.2025**;

Perioada în care se pot depune dosarele de candidatură: **12.05.2025 – 16.05.2025** la Serviciul RUNOS – camera 6, responsabil domnișoara jur. Bianca Ana Maria Costea ;

Perioada verificării și selectării dosarelor depuse: **19.05.2025 – 20.05.2025**;

Data afișării rezultatului verificării și selectării dosarelor: **21.05.2025**;

Data interviului: **22.05.2025, ora 10.00**, la sediul Direcției de Sănătate Publică a județului Iași din str. Vasile Conta, nr. 2-4, Iași;

În cadrul interviului vor fi evaluate:

* Abilitățile de comunicare – 20 de puncte;
* Capacitatea de sinteză și analiză – 10 puncte;
* Abilitățile impuse de funcție – 10 puncte;
* Motivația candidatului – 20 puncte;
* Comportamentul în situații de criză – 10 puncte;
* Cunoștințele teoretice cu privire la normele și standardele de conduită prevăzute în partea a VI titlul II capitolul V Secțiunea a 2-a din Codul administrativ, aprobat prin O.U.G. 57/2019, cu modificările şi completările ulterioare – 30 puncte.

Afișarea rezultatului interviului: **23.05.2025**;

Desemnarea consilierului de etică: până la data de **30.05.2025**.

În cazul în care, la expirarea perioadei de depunere a dosarelor de candidatură, niciun funcționar public din cadrul Direcției de Sănătate Publică a Județului Iași nu a depus dosarul de candidatură, se vor parcurge etapele de la punctul 5.4.1 litera B. și, eventual, litera C. din Procedura de sistem cod P.S.1.1 privind desemnarea consilierului de etică, activitatea de consiliere etică a personalului, monitorizarea respectării normelor de conduită în cadrul Direcției de Sănătate Publică a județului Iași.

**II.** În conformitate cu prevederile art. 452 alin. (6) din Codul administrativ, aprobat prin O.U.G. nr. 57/2019, cu modificările și completările ulterioare, **poate dobândi calitatea de consilier de etică, funcționarul public care îndeplinește în mod cumulativ, următoarele condiții**:

a) este funcţionar public definitiv;

b) ocupă o funcţie publică din clasa I;

c) are, de regulă, studii superioare în domeniul ştiinţe sociale, astfel cum este definit acest domeniu de studii în condiţiile legislaţiei specifice;

d) prezintă deschidere şi disponibilitate pentru îndeplinirea atribuţiilor care îi revin consilierului de etică în conformitate cu prevederile Codului administrative aprobat prin OUG nr. 57/2019, cu modificările și completările ulterioare;

e) are o probitate morală recunoscută;

f) nu i s-a aplicat o sancţiune disciplinară, care nu a fost radiată în condiţiile legii;

g) faţă de persoana sa nu este în curs de desfăşurare cercetarea administrativă în cadrul procedurii disciplinare, în condiţiile legii;

h) faţă de persoana sa nu a fost dispusă începerea urmăririi penale pentru săvârşirea unei infracțiuni contra securităţii naţionale, contra autorităţii, infracţiuni de corupţie sau de serviciu, infracţiuni de fals ori contra înfăptuirii justiţiei;

i) nu se află într-o procedură de evaluare desfăşurată de autoritatea responsabilă de asigurarea integrităţii în exercitarea demnităţilor şi funcţiilor publice şi prevenirea corupţiei instituţionale, în condiţiile legii;

j) nu se află în niciuna dintre situaţiile de incompatibilitate cu calitatea de consilier de etică prevăzute la 453 din Codul administrativ, aprobat prin O.U.G. nr. 57/2019, cu modificările şi completările ulterioare, respectiv:

– este soţ, rudă sau afin până la gradul al IV-lea inclusiv cu conducătorul DSP Iași sau cu înlocuitorul de drept al acestuia;

– are relaţii patrimoniale sau de afaceri cu oricare dintre persoanele prevăzute anterior;

– este membru sau secretar în comisia de disciplină constituită în cadrul DSP Iași;

Dovada îndeplinirii condițiilor prevăzute la lit. f)-j) se face prin completarea unei declarații de integritate (model atașat), completată pe propria răspundere a funcționarului public.

Astfel, **funcționarii publici care manifestă opțiunea de a dobândi calitatea de consilier de etică vor depune dosarele de candidatură la Serviciul RUNOS – camera 6, în perioada** **12.05.2025 – 16.05.2025.**

***III. Dosarele de candidatură vor cuprinde următoarele documente:***

**a) scrisoare de intenţie**, din care să rezulte cel puţin următoarele informaţii: motivaţia funcţionarului public pentru a dobândi calitatea de consilier de etică, asumarea faptului că prezintă deschidere şi disponibilitate pentru îndeplinirea atribuţiilor ce revin consilierului de etică, precum şi argumentele care îl recomandă pentru a îndeplini calitatea de consilier de etică;

**b) copie a actului administrativ de numire a funcţionarului public** în funcţia publică deţinută, certificată pentru conformitate cu originalul de către responsabilul desemnat din cadrul Serviciului RUNOS al DSP Iași;

**c) copie a diplomei de licenţă**, certificată pentru conformitate cu originalul de către responsabilul din cadrul Serviciului RUNOS al DSP Iași;

**d) declaraţia de integritate** (model atașat), potrivit dispoziţiilor art. 452 alin. (7) din Codul administrativ, aprobat prin O.U.G. nr. 57/2019, cu modificările şi completările ulterioare.

În perioada **19.05.2025 - 20.05.2025**, dosarele de candidatură depuse se verifică de către responsabilul desemnat din cadrul Serviciului RUNOS al DSP Iași, iar cele care îndeplinesc condițiile prevăzute la art. 452 alin. (6) din Codul administrativ, aprobat prin O.U.G. nr. 57/2019, cu modificările și completările ulterioare, sunt selectate în vederea participării candidaților la interviu.

***Rezultatele verificării și selectării dosarelor se vor publica pe site-ul*** ***Direcției de Sănătate Publică a județului Iași, www.dspiasi.ro, secțiunea*** ***RUNOS/Examene/angajări și la secțiunea Noutăți, în data de 21.05.2025.***

**Interviul se va desfășura în data de 22.05.2025, ora 10.00, la sediul DSP Iași din strada Vasile Conta nr. 2-4.**

În cadrul interviului este prezentată motivația candidatului și sunt verificate abilitățile de comunicare, capacitatea de sinteză și analiză, comportamentul în situații de criză, precum și cunoștințele teoretice cu privire la normele și standardele de conduită prevăzute în Partea a VI-a, Titlul II, Capitolul V, Secțiunea a 2-a din din Codul administrativ, aprobat prin O.U.G. nr. 57/2019, cu modificările și completările ulterioare.

**Rezultatele interviului** vor fi afișate în data de **23.05.2025** pe pagina de internet a Direcției de Sănătate Publică a județului Iași, www.dspiasi.ro, la secțiunea RUNOS/Examene/angajări și la secțiunea Noutăți.

Candidatul declarat admis la interviu, cu punctajul maxim, va fi desemnat consilier de etică prin act administrativ al directorului executiv DSP Iași, în termen de 5 zile lucrătoare de la data afișării rezultatului interviului, respectiv până la data de **30.05.2025**.

***IV. În exercitarea rolului activ de prevenire a încălcării principiilor și normelor de conduită, consilierul de etică îndeplinește următoarele atribuții:***

a) monitorizează modul de aplicare şi respectare a principiilor şi normelor de conduită de către angajații Direcției de Sănătate Publică a județului Iași şi întocmeşte rapoarte şi analize cu privire la acestea;

b) desfăşoară activitatea de consiliere etică, pe baza solicitării scrise a angajaților sau la iniţiativa sa atunci când angajatul nu i se adresează cu o solicitare, însă din conduita adoptată rezultă nevoia de ameliorare a comportamentului acestuia;

c) elaborează analize privind cauzele, riscurile şi vulnerabilităţile care se manifestă în activitatea angajaților şi care ar putea determina o încălcare a principiilor şi normelor de conduită, pe care le înaintează conducătorului autorităţii şi propune măsuri pentru înlăturarea cauzelor, diminuarea riscurilor şi a vulnerabilităţilor;

d) organizează sesiuni de informare a angajaților cu privire la normele de etică, modificări ale cadrului normativ în domeniul eticii şi integrităţii sau care instituie obligaţii pentru Direcția de Sănătate Publică a județului Iași, pentru respectarea drepturilor cetăţenilor în relaţia cu Direcția de Sănătate Publică a județului Iași;

e) semnalează practici sau proceduri instituţionale care ar putea conduce la încălcarea principiilor şi normelor de conduită în activitatea angajaților;

f) analizează sesizările şi reclamaţiile formulate de cetăţeni şi de ceilalţi beneficiari ai activităţii Direcției de Sănătate Publică a județului Iași cu privire la comportamentul personalului care asigură relaţia directă cu cetăţenii şi formulează recomandări cu caracter general, fără a interveni în activitatea comisiilor de disciplină;

g) poate adresa în mod direct întrebări sau aplica chestionare cetăţenilor şi beneficiarilor direcţi ai activităţii Direcției de Sănătate Publică a județului Iași cu privire la comportamentul personalului care asigură relaţia cu publicul, precum şi cu privire la opinia acestora despre calitatea serviciilor oferite de Direcția de Sănătate Publică a județului Iași.

Activitatea consilierului de etică se desfășoară în conformitate cu:

* prevederile Codului administrativ, aprobat prin O.U.G. nr. 57/2019, cu modificările și completările ulterioare;
* prevederile H.G. nr. 931/2021 privind procedura de desemnare, atribuţiile, modalitatea de organizare a activităţii şi procedura de evaluare a performanţelor profesionale individuale ale consilierului de etică, precum şi pentru aprobarea modalităţii de raportare a instituţiilor şi autorităţilor în scopul asigurării implementării, monitorizării şi controlului respectării principiilor şi normelor privind conduita funcţionarilor publici și a tuturor prevederilor legale aplicabile în domeniu.

Director Executiv,

Dr. Corina GÎSCĂ

Șef serviciu RUNOS,

Ec. Cătălina Benchea